Valerijonas Balčiūnas

Valerijonas Balčiūnas (1904 m. lapkričio 27 d. Minskas – 1984 m. gruodžio 18 d. Floridos valstija, JAV) – Lietuvos ekonomistas, sportininkas, JAV lietuvių bendruomenės visuomenės veikėjas.

Biografija 
1923–1927 m. Lietuvos futbolo rinktinės vartininkas, 1924 m. Paryžiaus olimpiados dalyvis. 1924–1926 m. Kauno „Kovo“ futbolo komandos vartininkas. Su S. Garbačiausku 1923 m. įkūrė Lietuvos futbolo lygą; pirmasis jos pirmininkas. 1926 m. įkūrė Lietuvos futbolo teisėjų kolegiją, ilgą laiką jai pirmininkavo. 1939 m. buvo paskirtas III Europos vyrų krepšinio pirmenybių Kaune vyriausiuoju teisėju.

1932 m. baigė Vytauto Didžiojo universitetą. Dirbo žemės ūkio ministerijos Statistikos valdybos žemės ūkio direkcijos viršininku. Aprašė žemės reformą TSRS okupuotoje Lietuvoje 1940–1941 m. Vėliau pasitraukė į Vokietiją, 1949 m. persikėlė į JAV. 1958–1961 m. dėstė matematiką Hartforde, 1962–1972 m. Midletoune. JAV lietuvių bendruomenės Hartfordo apylinkės organizatorius ir pirmininkas, dirbo radijuje „Tėviškės garsai“. 1975–1978 m. LB Auksinio Kranto apylinkės pirmininkas.

Bibliografija 
 Lietuvos kaimų žemės tvarkymas, 1938 m.

Šaltiniai 

Lietuvos futbolo veikėjai
Lietuvos futbolininkai
Lietuvos ekonomistai
JAV lietuvių bendruomenės veikėjai
Lietuvos olimpiečiai
Lietuvos krepšinio teisėjai
Lietuvos futbolo teisėjai